Kriel uit die tweede toets; Mapoe lyk na sy plaasvervangerLionel Mapoe lyk na die man wat in Jesse Kriel se plek sal speel (Foto: GB Jordaan) Die Springboksenter Jesse Kriel wat saam met Jan Serfontein in die middelveld een van die groot suksesse teen die Franse op Loftus was, sal nie Saterdag in Durban in die tweede toets kan speel nie. Die suksesvolle vennootskap in die eerste toets word dus verbreek. Kriel is Saterda in die tweede helfte met harsingskudding van die veld af en sal nie vir Saterdag se toets oorweeg word nie. Dit lyk of Allister Coetsee nie aan die agterlynstruktuur gaan skaaf nie en ŉ buitesenter-spesialis as buitesenter in Kriel se plek sal kies. Die suksesvolle vennootskap in die eerste toets word dus verbreek. Dit klink na ŉ wyse besluit. Frans Steyn, hoewel sy aanvoeling as ware voetballer nie te betwyfel is nie, sal moontlik nie as binnesenter in die vinnige verspreidingspatroon agterlangs pas nie. Serfontein, wat Saterdag indruk gemaak het met sy flinke balverspreiding op binnesenter, sal op buitesenter moontlik ook gemors wees as Steyn aan sy binnekant gekies word. Dus: Serfontein bly binnesenter, en Lionel Mapoe sal seker aan sy buitekant oorneem. Damian de Allende, wat steeds met ŉ besering sukkel, is terug Stormers toe gestuur en is dus nie ŉ moontlikheid op binnesenter met Serfontein aan die buitekant nie.